王炎
丙子重阳日有感
南山林叶赤，北山木叶黄。
秋色日夜变，白露将为霜。
玄鸟去已久，候雁方南翔。
携壶登高侣，满手萸菊香。
佳节不可负，而我病在床。
人老自多病，何为苦悲伤。
去年重阳日，贵孙在我旁。
知我爱敬客，拱立传壶觞。
十五未冠巾，总角颀而长。
望其有成立，门户生辉光。
前楼千卷书，可以识义方。
南亩千斛谷，可以充积仓。
一旦舍我去，冰炭交中肠。
万物皆有尽，死生理之常。
修短百的间，何必论彭殇。
岂不自开释，念之终难忘。
长歌意无尽，歌罢还凄凉。
悲风扣林木，为我号清商。